วัดน้อยนางหงษ์ เริ่มสร้างเมื่อใดไม่มีหลักฐานปรากฏแน่ชัด คาดว่าประมาณ พ.ศ. ๒๓๕๐ ในปลายรัชกาลที่ ๑ แห่งกรุงรัตนโกสินทร์ โดยพระอาจารย์ปิ่น (ไม่ ปรากฏฉายา) เป็นพระลูกวัดแห่งสำนักวัดดาวดึงษารามได้มาซื้อที่ดินของชาวสวนผู้หนึ่งในราคา ๓๐.๐๐ บาท (สามสิบบาท) แล้วได้เริ่มสร้างเป็นสำนักที่อยู่อาศัยของพระสงฆ์ขึ้น โดยมีวัตถุประสงค์เพื่อให้เป็นที่อยู่บริวาสกรรมของพระสงฆ์ เพราะเห็นว่าเป็นที่เงียบสงบ ประกอบกับมีต้นโพธิ์ใหญ่อยู่ต้นหนึ่ง ในเรื่องนี้ หลวงปู่ท่านคาดว่า นายน้อย นางหงษ์ ได้เป็นผู้ออกทุนทรัพย์ให้สร้างเป็นวัดขึ้น หรืออาจเป็นเจ้าของที่ดินก็ได้ ซึ่งก็เป็นเพียงการคาดคะเนเท่านั้น ที่มา : ประวัติวัดน้อยนางหงษ์.ใน อนุสรณ์งานพระราชทานเพลิงศพ พระครูอนุกูลพิทยา (เส่ง อินฺทสโร) อดีต เจ้าอาวาสวัดน้อยนางหงษ์ ณ เมรุพิธีวัดน้อยนางหงษ์ วันเสาร์ที่ ๙ ธันวาคม พ.ศ. ๒๕๒๑. (๒๕๒๑). (๑๖-๒๒). สมชายการพิมพ์.
มหาวิทยาลัยราชภัฏบ้านสมเด็จเจ้าพระยา. สำนักวิทยบริการและเทคโนโลยีสารสนเทศ